P6_TA(2006)0111

Merila za mirovne operacije EU, posebno v Demokratični republiki Kongo

Resolucija Evropskega parlamenta o merilih za mirovne operacije EU, posebno v Demokratični republiki Kongo

Evropski parlament,

- ob upoštevanju "odgovornosti za zaščito", ki jo vsebuje zaključni dokument svetovnega vrha OZN leta 2005, sprejet v New Yorku dne 16. septembra 2005,

- ob upoštevanju temeljnega pomena, ki ga ima stabilnost v Demokratični republiki Kongo za stabilnost v celotni srednji Afriki in v regiji Velikih jezer,

- ob upoštevanju dejstva, da si Demokratična republika Kongo prizadeva opomoči po uničujočih spopadih, ki so zahtevali več kot 4 milijone žrtev,

- ob upoštevanju, da je Demokratična republika Kongo v občutljivem prehodnem obdobju in je pred težko nalogo vzpostaviti demokratične institucije,

- ob upoštevanju, da je v Demokratični republiki Kongo prisotnih 17000 pripadnikov mirovnih sil OZN, ki imajo nalogo stabilizirati državo,

- ob upoštevanju udeležbe EU pri ohranjanju stabilnosti v Demokratični republiki Kongo prek dveh potekajočih misij evropske varnostne in obrambne politike (EVOP): misija EU za pomoč in svetovanje za reformo varnostnega sektorja v Demokratični republiki Kongo (EU SEC DR Congo) in policijska misija EU v Kinshasi (EUPOL Kinshasa),

- ob upoštevanju spodbudnih rezultatov ustavnega referenduma decembra 2005,

- ob upoštevanju načrtovanih volitev junija 2006 v Demokratični republiki Kongo,

- ob upoštevanju prošnje OZN za pomoč med volitvami v Demokratični republiki Kongo,

- ob upoštevanju člena 103(2) svojega Poslovnika,

A. ker EU lahko zagotovi le omejeno število enot, ki jih je mogoče napotiti, ter bi morala biti njena prednostna naloga vzdrževanje miru in stabilnosti na Balkanu in v neposrednem ozemeljskem sosedstvu Unije,

B. ob upoštevanju prošnje OZN in dejstva, da je celostni cilj EU ter njene skupne zunanje in varnostne politike (SZVP) in evropske varnostne strategije (EVS) krepitev OZN kot okvira za učinkovit multilateralizem, kot to poudarja EVS,

1. meni, da morajo biti za to večplastno uporabo enot pod poveljstvom EU, ki utegne biti tvegana, izpolnjeni naslednji pogoji:

- takšna operacija bi morala imeti močan in jasen mandat, ki se bo nanašal izključno na varnost predsedniških in parlamentarnih volitev v letu 2006;

- vojaška operacija bi morala biti časovno omejena na obdobje volitev. Obstajati mora jasna strategija o načinu prenosa nalog na OZN in/ali policijo in vojsko Konga, ko se izteče mandat operacije;

- varnost v državi, zlasti v regiji Katanga in v mejni regiji z Ruando, bi morala ostati v pristojnosti OZN; ozemeljski obseg mandata EU je treba določiti v skladu s številom razpoložljivih enot, njihovimi varnostnimi zahtevami in operativnimi zahtevami naloge;

- v vojaški operaciji v nobenem primeru ne bi smeli sodelovati le vojaki iz ene same države članice. Evropski značaj operacije bi bilo treba izraziti z udeležbo več držav članic;

- do intervencije EU bi lahko prišlo le na osnovi uradne prošnje začasne vlade Konga;

- napotitev čet pod poveljstvom EU bi imela dve nalogi: odvračanje morebitnih izzivalcev nemirov in spodbujanje državljanov Demokratične republike Kongo, da uresničijo svojo pravico do glasovanja. Potreben je torej ustrezen in verodostojen obseg evropske operacije;

- da bi dosegli te cilje, bi moral Svet pripraviti jasen koncept razporeditve potrebnih vojaških ali policijskih (po možnosti orožniških) sil;

- časovno omejena vojaška operacija bi morala biti tesno povezana s prizadevanji mednarodne skupnosti za obnovo Demokratične republike Kongo po državljanski vojni;

- mednarodna skupnost se mora jasno zavezati k izboljšanju dolgoročnih sposobnosti policije in oboroženih sil Konga za samostojno in učinkovito opravljanje nalog;

2. poziva Svet, naj nastopi pred Parlamentom in predstavi jasen predlog z jasnim mandatom, ki bo v celoti utemeljen na dobro pripravljenem scenariju potreb, tudi z urnikom; ugotavlja, da EU za svojo morebitno misijo v Kongu potrebuje poseben mandat, ki bi temeljil na Ustanovni listini OZN;

3. naroči svojemu predsedniku, naj to resolucijo posreduje Svetu, Komisiji, državam članicam, začasni vladi Demokratične republike Kongo in generalnemu sekretarju OZN.

--------------------------------------------------